(ສພຊ) ໃນວັນທີ 17 ພຶດສະພາ 2022 ຜ່ານມາ, ສະຫາຍ ເວືອງ ດິງ ເຫວະ ກຳມະການກົມການເມືອງສູນກາງພັກກອມມູນິດຫວຽດນາມ, ປະທານສະພາແຫ່ງຊາດແຫ່ງ ສສ ຫວຽດນາມ ພ້ອມດ້ວຍຄະນະຜູ້ເແທນຂັ້ນສູງສະພາແຫ່ງຊາດຫວຽດນາມ ໄດ້ເດີນທາງຢ້ຽມຢາມແຂວງຈຳປາສັກ ໂດຍການຕ້ອນຮັບຂອງສະຫາຍ ວິໄລວົງ ບຸດດາຄຳ ກຳມະການສູນກາງພັກ, ເຈົ້າແຂວງໆຈຳປາສັກ ພ້ອມດ້ວຍຄະນະນຳຂອງແຂວງ.
ໂອກາດດັ່ງກ່າວ, ສະຫາຍ ວິໄລວົງ ບຸດດາຄຳ ລາຍງານໂດຍຫຍໍ້ຕໍ່ຄະນະຜູ້ແທນຂັ້ນສູງຂອງສະພາແຫ່ງຊາດ ຫວຽດນາມ ຊາບວ່າ: ເຖິງແມ່ນວ່າສະພາບການແຜ່ລະບາດຂອງພະຍາດ ໂຄວິດ-19, ໄພພິບັດຈາກທໍາມະຊາດຈະສືບຕໍ່ສົ່ງຜົນກະທົບອັນຫນັກຫນ່ວງ ແລະ ສ້າງຄວາມທ້າທາຍຕໍ່ການພັດທະນາເສດຖະກິດ-ສັງຄົມກໍຕາມ ມາຮອດປັດຈຸບັນ ແຂວງຈຳປາສັກ ຍັງສາມາດສືບຕໍ່ຮັກສາໄດ້ສະຖຽນລະພາບທາງດ້ານການເມືອງ, ສັງຄົມມີຄວາມສະຫງົບສຸກ, ມີຄວາມເປັນລະບຽບຮຽບຮ້ອຍ, ຊີວິດການເປັນຢູ່ຂອງປະຊາຊົນໄດ້ຮັບການປັບປຸງດີຂຶ້ນເທື່ອລະກ້າວ, ເສດຖະກິດສືບຕໍ່ຂະຫຍາຍ ຕົວຢ່າງຕໍ່ເນື່ອງດ້ວຍຈັງຫວະທີ່ຫມັ້ນທ່ຽງ, ມີຄຸນນະພາບ ແລະ ຍືນຍົງຕາມທິດຫັນເປັນອຸດສາຫະກຳ ແລະ ທັນສະໄໝ, ຕາມທິດສີຂຽວ ແລະ ເປັນມິດກັບສິ່ງແວດລ້ອມ.
ສຳລັບຍຸດທະສາດການພັດທະນາເສດຖະກິດ-ສັງຄົມຂອງແຂວງມີຄື: ພັດທະນານະຄອນປາກເຊ ໃຫ້ເປັນຈຸດໃຈກາງດ້ານເສດຖະກິດ-ສັງຄົມຂອງພາກໃຕ້, ສ້າງນະຄອນປາກເຊໃຫ້ເປັນນະຄອນສີຂຽວ; ພັດທະນາການບໍລິການໃຫ້ເປັນໃຈກາງທາງຜ່ານຕາມແລວທາງເສດຖະກິດຕາເວັນອອກຕາເວັນຕົກ; ພັດທະນາສາມເຂດອຸດສາຫະກໍາ, ເຂດເສດຖະກິດພິເສດ, ເຂດເສດຖະກິດສະເພາະ, ເພື່ອຮອງຮັບເອົານັກລົງທຶນພາຍໃນ ແລະ ຕ່າງປະເທດ ແລະ ພັດທະນາ 4 ເຂດການຜະລິດກະສິກໍາ ແລະ 4 ເຂດການພັດທະນາການທ່ອງທ່ຽວຕາມທິດສີຂຽວ ແລະ ຍືນຍົງ.
ສ່ວນນະໂຍບາຍສົ່ງເສີມການລົງທຶນ ແມ່ນແຂວງມີນະໂຍບາຍສົ່ງເສີມການລົງທຶນກິດຈະການຕາມຂະແໜງການ; ນະໂຍບາຍສົ່ງເສີມການລົງທຶນຕາມເຂດ (ມີ 3 ເຂດ), ນະໂຍບາຍຍົກເວັ້ນອາກອນກຳໄລ (ຕາມເຂດ), ນະໂຍບາຍຍົກເວັ້ນຄ່າເຊົ່າ ຫລື ສຳປະທານທີ່ດິນຂອງລັດ (ຕາມເຂດ) ສຳລັບການຮ່ວມມືທາງດ້ານການເມືອງ-ການຕ່າງປະເທດ ແຂວງຈຳປາສັກ.
ເພື່ອເປັນການປະກອບສ່ວນໃນການສະເຫລີມສະຫລອງສອງວັນປະຫວັດສາດ ເນື່ອງໃນໂອກາດຄົບຮອບ 60 ປີ ວັນສ້າງຕັ້ງສາຍພົວພັນການທູດ (05 ກັນຍາ 1962-05 ກັນຍາ 2022) ແລະຄົບຮອບ 45 ປີ ວັນເຊັນສົນທິສັນຍາມິດຕະພາບ ແລະ ການຮ່ວມມືມິດຕະພາບ (18 ກໍລະກົດ 1977-18 ກໍລະກົດ 2022) ລະຫ່ວາງ ລາວ-ຫວຽດນາມ, ຫວຽດນາມ-ລາວ, ແຂວງຈຳປາສັກ ຈະໄດ້ສືບຕໍ່ເຊັນບົດບັນທຶກການຮ່ວມມື ລະຫວ່າງແຂວງຈຳປາສັກ ກັບບັນດານະຄອນ ແລະ ເເຂວງເເຮກສ່ຽວກັບ ສສ.ຫວຽດນາມ; ຈັດຕັ້ງການໂຮມຊຸມນຸມໃຫຍ່ ແລະ ການຈັດວາງສະແດງສິນຄ້າສອງຝ່າຍ ໃນວັນທີ 18 ກໍລະກົດ 2022 ແລະ ວັນທີ 05 ກັນຍາ 2022; ແລກປ່ຽນຄະນະຜູ້ແທນ ລະຫວ່າງແຂວງຈຳປາສັກ ແລະ ບັນດານະຄອນ ແລະ ແຂວງແຮກສ່ຽວ ສສ.ຫວຽດນາມ ເພື່ອຈັດຕັ້ງ ແລະ ມອບຫລຽນໄຊ ແລະ ໃບຍ້ອງຍໍຜູ້ທີ່ມີຜົນງານໃນການປະກອບສ່ວນ ໃນສາຍພົວພັນມິດຕະພາບອັນຫຍິງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ; ເສີມຂະຫຍາຍການຮ່ວມມືທາງດ້ານການພັດທະນາເສດຖະກິດ-ສັງຄົມ, ເປັນຕົ້ນ: ດ້ານການຄ້າ-ການລົງທຶນ, ການບໍລິການ ການທ່ອງທ່ຽວ, ການຄົມມະນາຄົມ-ຂົນສົ່ງ, ການພັດທະນາກະສິກໍາ ເພື່ອສົ່ງເສີມການສ້າງວຽກເຮັດງານທຳໃຫ້ແກ່ປະຊາຊົນ, ຊຸກຍູ້ສົ່ງເສີມການຜະລິດປຸງແຕ່ງຜະລິດຕະພັນກະສິກໍາ ເພື່ອຕອບສະຫນອງໃຫ້ແກ່ການຊົມໃຊ້ພາຍໃນ ແລະ ສົ່ງອອກໄປຕ່າງປະເທດ, ເປັນຕົ້ນ: ກາເຟ, ຊາ, ຖົ່ວລຽນ, ຢາງພາລາ, ໂຮງງານແປ້ງມັນຕົ້ນ, ຫມາກມ່ວງຫິມະພານ ແລະ ເຄື່ອງປ່າປະເພດອື່ນໆທີ່ເປັນທ່າແຮງຂອງທ້ອງຖິ່ນ.
ຈາກນັ້ນ, ຄະນະ ໄດ້ເດີນທາງໄປວາງພວງມາລາ ຢູ່ອານຸສາວະລີສາມັກຄີຮ່ວມສຳພັນສູ້ຮົບລາວ-ຫວຽດນາມ ເມືອງປາກຊ່ອງ; ຢ້ຽມຢາມໂຮງງານປຸງແຕ່ງຢາງພາລາ (ຫລັກ 24) ແລະ ໂຮງຮຽນກິນນອນຊົນເຜົ່າ ຈຳປາສັກ (ຫລັກ 4) ພ້ອທັງໄດ້ມອບອຸປະກອນການສຶກສາຈຳນວນໜຶ່ງ.
(ພາບ: ກົງທະນູຄຳ ພິພັດເສລີ; ຂ່າວ: ນາງ ສຸພາວັນ ຫອມສະນິດ)